ส่วนที่ 1

ข้อมูลสรุป (Executive Summary)

  บริษัท เอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน) (“บริษัท”) (เดิมชื่อบริษัท
  พื้นสำเร็จรูป พีซีเอ็ม จำกัด (มหาชน)) ประกอบธุรกิจพัฒนาอสังหาริมทรัพย์เพื่อขาย
  โดยส่วนใหญ่โครงการพัฒนาอสังหาริมทรัพย์จะประกอบไปด้วย ทาวน์เฮ้าส์ และบ้านเดี่ยว
  โดยโครงการที่พัฒนาทั้งหมดจะเป็นโครงการที่ตั้งอยู่ในเขตกรุงเทพมหานครและปริมณฑล
  ซึ่งส่วนใหญ่จะเป็นโครงการใหม่

  เดิมบริษัทประกอบธุรกิจเป็นผู้ผลิตและจำหน่ายผลิตภัณฑ์คอนกรีตสำเร็จรูป
  ซึ่งมีผลิตภัณฑ์หลักของคอนกรีตสำเร็จรูปสามารถแบ่งได้เป็น 4 ผลิตภัณฑ์คือ
  แผ่นพื้นสำเร็จรูประบบแผ่นพื้นท้องเรียบ (SOLID PLANK), แผ่นพื้นสำเร็จรูประบบแผ่นพื้นกลวง
  (HOLLOW CORE SLAB), บล็อคปูถนน (PAVING BLOCK), และคอนกรีตเสริมใยแก้ว (GLASS
  FIBRE REIFORCED CONCRETE – GRC) ซึ่งปัจจุบันมีกำลังการผลิตแผ่นพื้นสำเร็จรูปรวมเท่ากับ
  2,160,000 ตารางเมตร บล็อคปูถนนเท่ากับ 12,000 ตัน และคอนกรีตเสริมใยแก้วเท่ากับ
  600,000 กิโลกรัม โดยมีการผลิตที่โรงงานในจังหวัดปทุมธานี 2 แห่ง
  โดยในขบวนการผลิตไม่มีการใช้วัตถุดิบที่มีพิษ จึงไม่ก่อให้เกิดมลภาวะกับสภาพแวดล้อม
  และในวันที่ 16 สิงหาคม 2544 บริษัทได้ทำการโอนใบอนุญาตประกอบกิจการโรงงาน
  การโอนขายทรัพย์สิน, อุปกรณ์ เครื่องมือ เครื่องจักร
  ในส่วนของธุรกิจผลิตภัณฑ์คอนกรีตสำเร็จรูปดังกล่าวทั้งหมดของบริษัทไปให้แก่ บริษัท พีซีเอ็ม
  คอนสตรัคชั่น แมททีเรียล จำกัด (ซึ่งบริษัทถือหุ้นอยู่ 99.99%)
  โดยภายหลังจากการโอนดังกล่าวแล้วมีผลทำให้ บริษัท พีซีเอ็ม คอนสตรัคชั่น แมททีเรียล จำกัด
  ประกอบธุรกิจเป็นผู้ผลิตและจำหน่ายผลิตภัณฑ์คอนกรีตสำเร็จรูปแทนบริษัท
  และธุรกิจพัฒนาอสังหาริมทรัพย์กลายเป็นธุรกิจหลักของบริษัท

  ในปี 2543 ที่ผ่านมาบริษัทได้มีการเพิ่มทุนเป็น 1,750 ล้านบาท
  และได้มีการเข้าซื้อหุ้นทั้งหมดในบริษัท เอเชี่ยน พร็อพเพอร์ตี้ จำกัด
  ซึ่งประกอบธุรกิจพัฒนาอสังหาริมทรัพย์ ซึ่งผลจากการเพิ่มทุนและการได้ควบรวมกิจการกับ บริษัท
  เอเชี่ยน พร็อพเพอร์ตี้ จำกัดดังกล่าว ส่งผลให้สภาวะทางการเงินของบริษัทมั่นคง
  และได้รับความเชื่อมั่นจากเจ้าหนี้ที่เป็นสถาบันการเงินจนสามารถเจรจาปรับโครงสร้างหนี้จนประสพผลสำเร็จ
  ซึ่งจากปัจจัยทั้งหลายเหล่านี้ทำให้ปี 2543 ที่ผ่านมา บริษัทมีผลกำไรเท่ากับ 60.9 ล้านบาทและปี
  2544 บริษัทมีผลกำไรเท่ากับ 264.5 ล้านบาท

  จากการประชุมวิสามัญผู้ถือหุ้นของบริษัทครั้งที่ 1/2544 ในวันที่ 2 สิงหาคม 2544
  ได้มีมติอนุมัติการจัดสรรหุ้นเพิ่มทุน 17,500,000 หุ้น เพื่อเสนอขายแก่ผู้ถือหุ้นเดิม ณ
  วันปิดสมุดทะเบียนผู้ถือหุ้นวันที่ 15 สิงหาคม 2544 ในราคาเสนอขายหุ้นละ 4 บาท
  และอีกจำนวน 35,000,000 หุ้น สำรองเพื่อรองรับการใช้สิทธิตามใบสำคัญแสดงสิทธิ
  ซึ่งจัดสรรให้แก่ผู้ถือหุ้นเดิมที่ใช้สิทธิจองซื้อหุ้นสามัญเพิ่มทุนใหม่ดังกล่าวตามสัดส่วนและจากการใช้สิทธิเกินส่วน
  ในอัตรา 1 หุ้นสามัญใหม่ต่อ 2 หน่วยใบสำคัญแสดงสิทธิ โดยจัดสรรให้โดยไม่คิดมูลค่า
  ผู้ถือใบสำคัญแสดงสิทธิ 1 หน่วยมีสิทธิในการซื้อหุ้นสามัญของบริษัทได้ 1 หุ้นในราคาใช้สิทธิ 10
  บาททุกๆ สามเดือน ในกรณีที่ผู้ถือใบสำคัญแสดงสิทธิไม่ใช้สิทธิตามใบสำคัญแสดงสิทธิ
  ซึ่งทำให้เหลือหุ้นสามัญจากการเพิ่มทุน
  คณะกรรมการจะเป็นผู้พิจารณาจัดสรรหุ้นส่วนที่เหลือดังกล่าว
  ไม่ว่าในคราวเดียวกันหรือหลายคราวในราคาไม่ต่ำกว่าหุ้นละ 4 บาทให้แก่บุคคลในวงจำกัด
  (Private Placement) ซึ่งถ้า ณ
  วันเสนอขายราคาเสนอขายมีมูลค่าต่ำกว่าราคาตลาดบริษัทจะต้องปฎิบัติตามเกณฑ์สำนักงาน กลต.
  เรื่องการเสนอขายหุ้นต่ำกว่าราคาตลาดรวมทั้งการนำเสนอต่อที่ประชุมผู้ถือหุ้นต่อไป
  รวมทั้งพิจารณากำหนดราคาเสนอขาย ระยะเวลาการจองซื้อ ขั้นตอน
  และเงื่อนไขในการเสนอขายต่างๆ ตามที่เห็นสมควร ใบสำคัญแสดงสิทธิดังกล่าวมีอายุ 5 ปี
  นับตั้งแต่วันที่ออกใบสำคัญแสดงสิทธิ